અમદાવાદ: હાલમાં હાઇકમાન્ડથી નારાજ ચાલતા કોંગ્રેસના દિગ્ગજ નેતા શંકરસિંહ વાઘેલાએ યુવક કોંગ્રેસના આજે યોજાનારા સ્નેહ મિલન સમારંભમાં હાજર રહેવાની એક પ્રકારે અનિચ્છા દર્શાવતાં ખુદ પ્રદેશ પ્રમુખ ભરતસિંહ સોલંકીને તેમના ગાંધીનગર સ્થિત નિવાસસ્થાને તેમને મનાવવા દોડી જવું પડ્યું હતું. તેમ છતાં શંકરસિંહ વાઘેલાની નારાજગી યથાવત્ રહેતાં યુવક કોંગ્રેસને સ્નેહ મિલન સમારંભ રદ કરવો પડ્યો છે. જેના કારણે શંકરસિંહ વાઘેલા કોંગ્રેસથી હજુ નારાજ હોવાની ચર્ચાએ વેગ પકડ્યો છે. આ સંજોગોમાં ગુજરાતની મુલાકાતે આવેલા પ્રદેશ પ્રભારી અશોક ગહેલોત શંકરસિંહ વાઘેલાની નારાજી દૂર કરી શકશે કે કેમ તેની પણ ચર્ચા ઊઠી છે.